Sesuker awak kang dibuwang ing sadhengah papan bisa njalari pira-pira lelara, ing antarané mèncrèt, koléra, muntabèr lan cacingen. Unicef mratélaké (2015) manawa 51 yuta warga Indonesia isih bebuwang ing sadhengah papan, kalebu ing kali lan ing gisik segara. Saliyané amarga pakulinan, isih akèh omah kang ora duwé kakus amarga kaanan warga kang mlarat. Mula, pameréntah lumantar Kementrian Kasarasan ada-ada supaya sakabèhing warga ngulinakaké bebuwang ana ing kakus kanthi program Stop BABS (Buang Air Besar Sembarangan).